En 1089 un rei crovate ye asasinato y a suya vidua yera chirmana d'o rei d'Hongría. O rei d'Hongría s'imposa debant d'atros pretendients a la cadiera reyal y en 1102 o rei Kalman u Koleman consigue un alcuerde con os representants d'as 12 tribus crovates, os Pacta Conventa, con os que a corona de Croacia pasa a lo rei d'Hongría en unión presonal pa cutio, a lo tiempo que os crovates conserban lur autonomía, o suyo ban (gobernador) y una dieta (sabor). Os Pacta Conventa aseguraban a los crovates y dalmatas a conservación de lurs leis, costumbres y privilechios [2]. A muga entre Croacia y Hongría quasi no cambeyará dica 1918, o mesmo que a muga con o Sacre Imperio Román-Chermanico. O reino crovate prebará d'estendillar-se por Dalmacia y l'actual Bosnia. Os sobirans hongaros conseguirán sozmeter Bosnia dende o sieglo XII dica meyatos d'o sieglo XIV.